text: Otto Blixenkrone-Møller
  
  publiceret: 2011-07-17 20:24:35+02:00
  Otto Blixenkrone-Møller, 27.4.1912-26.1.2006, general, forsvarschef. Født på Agersø pr. Skelskør. B.-M. blev sekondløjtnant 1936, premierløjtnant 1938, kaptajnløjtnant 1945 (med virkning fra 1944), kaptajn 1947, mdlt. oberstløjtnant 1951, oberstløjtnant 1955, oberst 1961, generalmajor 1963, generalløjtnant 1967, general 1972. Han tjenstgjorde på Hærens officersskole 1936–38 og, efter at have gennemgået et geodætisk kursus, i Geodætisk institut 1941–45. Efter 29.8.1943 kom han ind i arbejdet inden for den militære efterretningstjeneste. Efter 2.9.1944 udgjorde han sammen med F. Tillisch (f. 1915) og P. V. Hammershøy den daglige ledelse af denne tjeneste frem til den tyske besættelses ophør. Han blev såret under en tysk aktion mod efterretningstjenestens kontor i Arresøgade, Kbh., 16.10.1944. Han var lærer på Hærens officersskole i topografi 1946 og gennemgik et generalstabskursus 1946–47 og gjorde derefter tjeneste i krigsministeriet. 1951–53 var han tjenstgørende ved Nato-hovedkvarteret i Oslo, derefter militærattaché i Washington og Ottawa 1953–56. Ved hjemkomsten fra denne post blev han bataljonschef ved falsterske fodregiment og senere 1959–61 chef for hærstabens operationsafdeling. 1961 blev han chef for region IV og fynske livregiment, 1963 for hærstaben, 1967 udnævnt til chef for hæren og 1972 forsvarschef. B.-M. trak sig tilbage fra denne post og aktiv tjeneste 1.4.1977. B.-M. har været en af de officerer som har præget opbygningen af hæren efter 1945. Han har været medlem af bestyrelserne for Det krigsvidenskabelige selskab og for Fællesorganisationen for officerer i hæren.
  Forældre: proprietær Herman B.-M. (1876–1957) og Marie Katrine Hansen (1881–1967). Gift 3.12.1938 i Kbh. (Holmens) med Grethe Fenger, født 5.4.1914 i Kbh., d. af højesteretssagfører Johannes Frederik F. (1881–1934) og Edith Harriet Mygge (1886-1978).
  Kammerjunker. R. 1958. R.1 1964, K. 1967, K.1 1972, SK. 1975.
  Foto.
  Levnedsberetning i ordenskapitlet.